CELEX: 62013CN0439
Language: el
Date: 2013-08-05 00:00:00
Title: Υπόθεση C-439/13 P: Αναίρεση που άσκησε στις 5 Αυγούστου 2013 η Elitaliana SpA κατά της διατάξεως που εξέδωσε το Γενικό Δικαστήριο (έβδομο τμήμα) στις 4 Ιουνίου 2013 , στην υπόθεση T-213/12, Elitaliana κατά Eulex Kosovo

19.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 304/6
            
         Αναίρεση που άσκησε στις 5 Αυγούστου 2013 η Elitaliana SpA κατά της διατάξεως που εξέδωσε το Γενικό Δικαστήριο (έβδομο τμήμα) στις 4 Ιουνίου 2013, στην υπόθεση T-213/12, Elitaliana κατά Eulex Kosovo
   (Υπόθεση C-439/13 P)
   2013/C 304/11
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Elitaliana SpA (εκπρόσωπος: R. Colagrande, avvocato)
   
      Αντίδικος κατ’ αναίρεση: Eulex Kosovo
   
      Αιτήματα της αναιρεσείουσας
   
   H αναιρεσείουσα ζητεί από το Δικαστήριο:
   
               —
            
            
               να ακυρώσει στο σύνολό της τη διάταξη [του Γενικού Δικαστηρίου (έβδομο τμήμα) της 4ης Ιουνίου 2013, η οποία εκδόθηκε επί της υποθέσεως T-213/12, Elitaliana κατά Eulex Kosovo]·
            
         
               —
            
            
               κατά συνέπεια, εφόσον η διαφορά είναι ώριμη προς εκδίκαση, να δεχθεί οριστικά τα αιτήματα που υποβλήθηκαν πρωτοδίκως με την προσφυγή-αγωγή, α) ακυρώνοντας τα μέτρα που έλαβε η Eulex — το περιεχόμενο και η ημερομηνία των οποίων δεν έχουν καταστεί γνωστά στην αναιρεσείουσα — σχετικά με την ανάθεση της εκτελέσεως της συμβάσεως με τίτλο «EuropeAid/131516/D/SER/XK — Υποστήριξη με ελικόπτερο της αποστολής EULEX στο Κόσοβο (PROC/272/11)» στην εταιρία Starlite Aviation Operations, η οποία γνωστοποιήθηκε από την Eulex με την από 29 Μαρτίου 2012 επιστολή, καθώς και οποιαδήποτε άλλη προγενέστερη ή μεταγενέστερη πράξη και/ή, εν πάση περιπτώσει, συναφής ή παρεπόμενη των εν λόγω μέτρων, ιδίως δε, εφόσον παρίσταται ανάγκη, το 2012-DAS-0392 υπηρεσιακό σημείωμα, της 17ης Απριλίου 2012, με το οποίο η Eulex δεν δέχθηκε το αίτημα της νυν αναιρεσείουσας περί προσβάσεως στα έγγραφα του διαγωνισμού που ζητήθηκαν στις 2 Απριλίου 2012· β) υποχρεώνοντας την Eulex να αποκαταστήσει τη ζημία που υπέστη η νυν αναιρεσείουσα (σε είδος ή καταβάλλοντας την προσήκουσα αποζημίωση), όπως ζητείται στα σημεία 37 επ. του δικογράφου της ενώπιον του Γενικού Δικαστηρίου προσφυγής-αγωγής· γ) καταδικάζοντας την Eulex στα δικαστικά έξοδα·
            
         
               —
            
            
               ή, συνεπεία της προμνημονευεθείσας ακυρώσεως και εφόσον η διαφορά είναι ώριμη προς εκδίκαση, να αναπέμψει την υπόθεση ενώπιον του Γενικού Δικαστηρίου πρoκειμένου το δεύτερο αυτό δικαιοδοτικό όργανο να αποφανθεί επ’ αυτής.
            
         
      Λόγοι αναιρέσεως και κύρια επιχειρήματα
   
   Το Γενικό Δικαστήριο υπέπεσε σε πλάνη αποφαινόμενο ότι η Eulex δεν έχει την ιδιότητα οργανισμού της Ένωσης κατά την έννοια του άρθρου 263 ΣΛΕΕ και εξομοιώνοντας την Eulex με αντιπροσωπεία. Επιπροσθέτως, το Γενικό Δικαστήριο θα έπρεπε να έχει δεχθεί συναφώς την ύπαρξη συγγνωστής πλάνης.
   Οι εν λόγω περιπτώσεις πλάνης περί το δίκαιο συνεπάγονται παραβίαση της αρχής της ουσιαστικής δικαστικής προστασίας, η οποία νοείται ως πλήρης σεβασμός των δικαιωμάτων άμυνας, που συνιστούν αναγκαίο συμπλήρωμα της γενικότερης αρχής της ισότητας.